Det bliver med deltagere i alle aldre, at motionsløbet Royal Run afvikles i Aalborg den 21. maj til ære for kronprins Frederik, der fylder 50 år i år. Lørdag var der træning for en gruppe "hjertebørn", som skal løbe 1,6 kilometer sammen med kronprinsen, på atletikstadion i Skovdalen. Børnene har det til fælles, at de har har en medfødt hjertesygdom, og at de alle er med i Hjerteforeningens Børneklub. Dagens træning rundt på banen var arrangeret af DGI Nordjylland, og skulle forberede hjertebørnene på forestående løb. Et løb, børnene glæder sig meget til - ikke mindst på grund af udsigten til at møde Danmarks kommende konge. - Jeg glæder mig til at skulle møde kronprinsen, og jeg skal også løbe med ham. Og så glæder jeg mig også til, at vi skal have taget et billede, siger Frederik Donner Clausen, der er medlem af Hjerteforeningens Børneklub og deltager i Royal Run. Det royale fødselsdagsløb, som udover Aalborg også bliver afholdt i Esbjerg, Aarhus, Odense og København, vil blive sendt live på Salto den 21. maj.

Referat:
En gruppe børn med en medfødt hjertesygdom skal deltage i Royal Run. Lørdag var der derfor løbetræning på programmet.